The Prestige

The Prestige on vuonna 2006 ensi-iltansa saanut science fiction psykologinen jännityselokuva, joka kertoo kahden taikurin välisestä mittelöstä. Elokuvan ohjasi Christopher Nolan. Elokuvasovituksen käsikirjoituksen loivat Christopher ja Jonathan Nolan Christopher Priestin saman nimisen romaanin pohjalta. Keskenään kilpailevat viktoriaanisen ajan Lontoossa lavalla esiintyvät taikurit tavoittelevat pakkomielteisesti, yksityiselämänsä uhraten täydellistä teleportaatioilluusiota.

Elokuvan pääosissa ovat Hugh Jackman, joka näyttelee taikuri Robert Angier’ta, sekä Christian Bale, joka näyttelee toista taikuria, Alfred Bordenia. Muissa osissa nähdään muun muassa Michael Caine, Scarlett Johansson, Andy Serkis ja Nikola Teslaa esittävä David Bowie.

 Juoni 

1890-luvun Lontoossa uraansa luovat taikurit Robert Angier ja Alfred Borden työskentelevät molemmat näyttämömiehinä ja kasvatteina vanhemmalle taikuri Miltonille, Miltonin insinöörin John Cutterin mentoroimana. Angierin vaimo Julia työskentelee Miltonin assistenttina. Borden on tekninen taikuri, joka on taitava luomaan temppuja, jotka hämmästyttävät muita taikureita; Angierin lahjakkuus piilee esitystavassa ja yleisöä ihastuttavassa esiintymistaidossa. Miehistä tulee katkeria kilpailijoita sen jälkeen, kun Julia hukkuu lavalla esitetyssä tempussa, jossa hänen pitäisi vapautua vesitankista sidottuna ollessaan. Borden, joka oli vastuussa vesitankkitempun solmujen sitomisesta, väittää, ettei tiedä, sitoiko hän sinä iltana riskialttiimman vahvemman kaksoissolmun, mikä saa Angierin raivon valtaan. 

He lähtevät omille teilleen, ja Angier palkkaa Cutterin auttamaan esityksessään. Cutter palkkaa uuden assistentin Olivian, jonka kanssa Angier aloittaa suhteen. Samaan aikaan Borden tapaa Sarahin ja menee naimisiin tämän kanssa ennen kuin palkkaa tuntemattoman insinöörin nimeltä Bernard Fallon auttamaan häntä taikurinurallaan, erityisesti mestaritempussaan, josta hän oli aiemmin maininnut Cutterille väittäen, ettei kukaan muu pysty siihen. Sarah tulee pian raskaaksi ja heille syntyy tytär Jess.

Taikuri-uriensa alkaessa nousta menestystä kohden, Angier ja Borden sabotoivat vuorotellen toisiaan, mikä pahentaa entisestään heidän kaunaansa. Yrittäessään suorittaa luodinsieppaustemppua Borden ja Fallon eivät tunnista naamioitunutta Angieria, joka tarjoutuu ampumaan aseella ja ampuukin häntä oikealla luodilla, jolloin Borden kaksi sormea murskautuvat. Angier menettää teatterisopimuksensa sen jälkeen, kun Borden sabotoi hänen lintuhäkkitemppunsa avajaisiltana, jolloin yksi Angierin katsojista murtaa sormensa.

Angier vierailee Bordenin show’ssa jälleen kosto mielessään, mutta yllättyy Bordenin uudesta tempusta nimeltä 'Transported Man', jossa tämä näyttää siirtyvän lavan toisessa päässä olevasta kaapista vastakkaisella puolella olevaan kaappiin. Cutter on sitä mieltä että Borden käyttää joko kaksoisolentoa tai salaluukkua, mutta pitää temppua liian yksinkertaisesti tarjoiltuna yleisölle, ilman loistoa ja näyttävyyttä. Olivia on huomannut että Bordenin vammautunut hansikkaan peittämä käsi on todiste siitä, ettei hän voi käyttää kaksoissolentoa. Angier on päättänyt selvittää Bordenin tempun salaisuuden, mutta luo siitä uuden näyttävämmän ja teatraalisen version omassa esityksessään 'New Transported Man' käyttämällä Olivian löytämää Root-nimistä juoppoa työtöntä näyttelijää kaksoisolentoa Cutterin ehdotuksesta. Vaikka uusi versio otetaan hyvin vastaan, Angier on tyytymätön olemaan piilossa "laatikossa" oleva mies eikä saa yleisön suosionosoituksia tempun lopuksi – Root saa kaikki suosionosoitukset lavalla ja Angierin on pysyttävä piilossa lavan alla. Root myös yrittää varastaa show itselleen eikä malta olla pröystäilemättä osuudellaan sekä vaatii lisää rahaa. 

Angier on edelleen pakkomielteinen Bordenin tempun salaisuudesta. Angier suostuttelee Olivian menemään työskentelemään Bordenille ja vakoilemaan tätä selvittääkseen hänen salaisuutensa 'Transported Man' -tempun esittämiseen, mutta tämä johtaa Olivian vieraantumiseen Angierista, ja lopulta Oliviasta tulee Bordenin rakastajatar. Käyttäen Olivian sisäpiiritietoa Angierin menetelmästä, Borden paljastaa Rootin osuuden tempussa yleisölle, temppu menee pieleen ja Angierin jalka menee poikki, mikä raivostuttaa tätä entisestään.

Borden parantaa Olivian avulla oman esityksensä esitystapaa, joka on nyt nimeltään 'Original Transported Man' ja hänen menestyksensä jatkuu. Saatuaan Bordenin salakirjoituksella koodatun päiväkirjan Olivialta ja haudattuaan Fallonin elävältä, jotta Borden paljastaa salaisuutensa, Angier saa tältä salakirjoituksen avaimen, sanan TESLA, jonka Borden kertoo olevan myösmenetelmä tempun suorittamiseen. Tämä tieto on kuitenkin todellisuudessa pelkkää sepitettä, jonka tarkoituksena saada Angier harhautettua jäljiltä täysin toiseen suuntaan. 

Angier saapuu Colorado Springsiin tapaamaan tiedemies Nikola Teslaa, joka kilpailee katkerasti tiedemies Thomas Edisonin kanssa. Angier pyytää Teslaa rakentamaan koneen, joka kuljettaa esineen tai henkilön paikasta toiseen eli teleportatoi, uskoen, että Tesla on jo luonut sellaisen Bordenille. Arvoituksellinen Tesla suostuu pyyntöön ja saatuaan koneen toimimaan joittenkin ongelmien jälkeen tarkoitetulla tavalla hän lopulta luo koneen, mutta varoittaa vakavasti sen käytöstä ja kertoo Angierille, että se tuo tälle vain kärsimystä. Angier kuitenkin palaa Lontooseen koneen kanssa ja käyttää sitä esittääkseen 'Real Transported Man' -tempun, pitkälle jalostetun version henkilönsiirtotempusta, joka tuo hänelle ennennäkemätöntä suosiota.

Bordenin henkilökohtainen elämä monimutkaistuu. Hänen on tasapainoteltava velvollisuuksissaan tytärtään Jessiä ja vaimoaan Sarahia kohtaan, joka aistii Bordenin pimittävän häneltä jotakin, suhteessaan assistenttiinsa Oliviaan ja taikurinuraansa, varsinkin Angierin paluun ja 'Real Transported Man' -tempun kasvavan suosion jälkeen. Kykenemättä elämään salamyhkäisen Bordenin kanssa Sarah hirttäytyy Bordenin työpajassa. Olivia jättää Bordenin nähtyään tämän reagoivan Sarahin itsemurhaan tunteettomasti ja kylmästi. 

Bordenille tulee pakkomielle siitä, miten Angier esittää 'Real Transported Man' -temppua. Angierin menetelmä hämmentää sekä Bordenia että Fallonia, ja heidän ainoa vihjeensä on, että Angier käyttää salaluukkua. Borden hiipii lavan alle Angierin esityksen aikana saadakseen menetelmän selville, mutta järkyttyy nähdessään Angierin hukkuvan vesisäiliössä. Borden pidätetään ja joutuu oikeuteen Angierin murhasta. Hänet todetaan syylliseksi ja tuomitaan kuolemaan hirttämällä.

Lordi Caldlow'n asianajaja Owens tapaa Bordenin vankilassa ja tarjoaa tälle rahaa vastineeksi 'Transported Man' -tempun salaisuudesta. Owens ilmoittaa Bordenille myös, että Jess otetaan pois Fallonin holhouksesta ja lähetetään köyhäintaloon, ellei Borden suostu. Owens vakuuttaa, että Jess sijoitetaan sen sijaan varakkaan lordi Caldlow'n huostaan, joka on ostanut monia Angierin käyttämiä tarvikkeita itselleen. Kun Borden vaatii nähdä Jessin ennen salaisuutensa paljastamista, lordi Caldlow vierailee Bordenin luona vankilassa henkilökohtaisesti Jessin kanssa. Bordenin huomaa kauhukseen että aristokraattinen Caldlow onkin oikea henkilö taikuri Angierin takana. Hän on palannut oikeaan elämäänsä varakkaana lordina taikuri Angierin "kuoleman" jälkeen, josta Bordenia syytetään. Lordi Caldlow pilkkaa Bordenia siitä, että tätä on parempi taikuri ja että hän aikoo adoptoida Jessin. Borden paljastaa salaisuutensa paperilapulle kirjoitettuna, vain nähdäkseen kuinka Caldlow repii sen lukematta. Viimeinen henkilö, joka vierailee Bordenin luona vankilassa ennen tämän teloitusta hirttämällä on Fallon.

Cutter saa vahingossa selville Angierin todellisen henkilöllisyyden lordi Caldlowina ja värväytyy vastahakoisesti auttamaan Teslan koneen tuhoamisessa Angierin salaa omistamassa teatterissa. Cutterin lähdettyä salaperäinen hahmo hiipii teatteriin ja ampuu Angierin. Hahmo on Borden, ja kuoleva Angier saa vihdoin tietää totuuden: Alfred Bordenin identiteetin, jakoivat identtiset kaksoisveljekset; toisen esiintyessä lavalla toinen esiintyi naamioituneena Falloniksi, rooleissa vuorotellen. Pysyäkseen toisistaan erottamattomina ja täysin samannäköisinä toinen kaksosista oli jopa pakotettu silpomaan kätensä sen jälkeen, kun Angier sabotoi Bordenin luodin sieppaus tempun ja ampui kaksi sormea murskaksi. Kaksosveljet elivät kumpikin puolta Alfred Bordenin elämästä, eivätkä koskaan esiintyneet julkisuudessa yhdessä kaksosina, paitsi 'Transported Man' -tempun aikana, jolloin he vaihtoivat identiteettejä. Toinen kaksosista meni naimisiin Sarahin kanssa, kun taas toinen rakasti Oliviaa, ja vain Sarah aisti petoksen, mikä ajoi hänet itsemurhaan. Jessin siittänyt veljes jäi henkiin Fallonina ja toinen teloitettiin Bordenina.

Viimeisinä elinhetkinään Angier paljastaa Nikola Teslan luoman koneen todellisen vakavan puutteen: vaikka se onnistuu siirtämään kohteensa toiseen paikkaan, se myös säilyttää alkuperäisen kohteen – häiriö, jota Tesla ei pystynyt ratkaisemaan. Näin ollen uusi Angier luotiin joka kerta, kun hän käytti konetta. Ei tiedetä, loiko Teslan kone kloonin alkuperäisen tilalle kuljettaessaan alkuperäistä eri paikkaan vai luotiinko klooni eri paikkaan ja alkuperäinen jäi koskemattomaksi. Angier, joka ei halunnut hyväksyä kahden version olemassaoloa itsestään, rakensi näyttämölle salaluukun pudottaakseen koneessa olevan miehen lavan alapuolella sijaitsevaan vesisäiliöön hukuttaen hänet. Vaikka ei koskaan voida tietää, onko tämä mies alkuperäinen vai klooni, Angierin kostonhimoinen pakkomielle ajoi hänet hyväksymään riskin ja suorittamaan tempun ilta toisensa jälkeen, mahdollisesti tehden siten itsemurhan joka kerta. Kuollessaan Angier kaataa nurin öljylampun, mikä sytyttää tulipalon teatterissa Bordenin kävellessä paikalta pois.

Bordenin työpajassa Cutter selittää Jessille, että minkä tahansa taikatempun vaikein ja viimeinen osa on uudelleen ilmestyminen, jota kutsutaan myös nimellä "prestige", jossa taikuri tuo takaisin katoamaan saamansa esineen. Samalla kun hän esittelee tätä, Borden ilmestyy työpajaan ottaakseen Jessin takaisin hoivaansa. Elokuva päättyy näkymään Angierin palavasta teatterista, jonka seinillä on vesisäiliöitä, jotka sisältävät hänen klooniensa hukkuneita ruumiita.

Näyttelijät

Lähteet

Luokka:Vuoden 2006 yhdysvaltalaiset elokuvat
Luokka:Yhdysvaltalaiset psykologiset jännityselokuvat
Luokka:Christopher Nolanin ohjaamat elokuvat
Luokka:Steampunk
Luokka:Seulonnan keskeiset artikkelit